
Efectul măsurilor lui Ciolacu. A bubuit inflația! 


Marcel Ciolacu continuă să se laude cu realizările guvernului său 


Măsurile economice și sociale ale Guvernului Ciolacu au avut un efect devastator 
asupra ţării. Inflaţia a bubuit, plasând România pe locul 2 în UE la acest capitol, 
agricultura a fost băgată în faliment, iar preţurile la energie au reușit să 
prăbușească, definitiv, industria. IMM-urile sunt și ele în colaps, după măsurile 
așa-zis anti-evaziune, iar majorarea taxelor și impozitelor a reușit să împingă 


populaţia într-o sărăcie fără precedent. 

România s-a situat, în 2023, pe locul 2 în UE, după Cehia, la capitolul inflație ridicată, cu 
7%, în timp ce statele dezvoltate și nu numai au reușit să reducă semnificativ procentul. 
Plafonarea adaosurilor a fost fentată de multinaționale, prin majorarea excesivă a 
celorlalte prețuri, necuprinse în lista scurtă a lui Marcel Ciolacu, astfel că puterea de 


cumpărare a fost slăbită excesiv. 


"Am văzut că în perioada în care scad preţurile la produsele de bază, se văd creșteri la 
alte produse. Undeva, marja comercială, câștigurile retailerilor se conservă. Câștigă mai 
puţin pe produse de bază și ceva mai mult pe alte produse. Oamenii care cumpără 
produse de bază sunt cumva avantajaţi și cei care cumpără alte tipuri de produse, mai 
scumpe, plătesc ceva mai mult”, a declarat Bogdan Chiriţoiu, președintele Consiliului 
Concurenţei. 


Ideea haiduciei, cu luăm de la bogaţi ca să dăm la săraci, nu se susţine însă, pentru că 
niciun român nu poate trăi doar cu alimentele de bază nominalizate de Guvern. Se merge 
foarte mult pe ideea că am trăi într-o economie de piață, unde totul se reglează automat, 
însă economia de astăzi este una speculativă și atât. În ce privește neputinţa invocată a 
Executivului de a lua măsuri împotriva companiilor străine, care fac legea pieței în țara 
noastră, singurul lucru care trebuia făcut era o analiză a cifrei de afaceri a acestora și a 
pierderilor declarate sau a profiturilor infime ale acestora. În timp ce românii sunt 
sufiocaţi de creșteri ale taxelor și impozitelor, în numele austerităţii, multinaționalele își 
văd liniștite în continuare de optimizarea fiscală, prin care reușesc să-și transfere, fără a 
plăti nimic statului român, miliarde și miliarde de euro. 


Unde sunt măsurile? 


Până acum ni s-a spus că prețurile sunt mari deoarece importăm inflația din UE. 
Statisticile arată că, la nivelul Uniunii Europene, inflaţia a fost insignifiantă. Mai exact, 
media în UE a fost de 3,4%, iar în zona euro, de 2,9%. Printre statele cu cea mai scăzută 
inflație s-au numărat Danemarca - 0,4%, Belgia și Italia - 0,5%, Letonia - 0,9%, Olanda 
- 1%, Finlanda - 1,3%, Lituania - 1,6%, Cipru și Portugalia - 1,9%. Grecia a vut o 
inflație de 3,7%, Germania, de 3,8%, Spania, de 3,3%, iar vecinii noștri bulgari, de 5%. 


Potrivit Institutului Naţional de Statistică, indicele prețurilor de consum în luna ianuarie 
2024, comparativ cu luna decembrie 2023, a fost 101,10%, rata anuală a inflaţiei în luna 
ianuarie 2024 comparativ cu luna ianuarie 2023 a fost 7,4%, iar rata medie a modificării 
prețurilor de consum în ultimele 12 luni (februarie 2023 - ianuarie 2024) față de 
precedentele 12 luni (februarie 2022 - ianuarie 2023) a fost 9,8%. Faţă de decembrie 
2023, în ianuarie 2024, cele mai mari creșteri de preţuri în țara noastră s-au înregistrat la 
mărfurile alimentare, 1,34%, din care se remarcă majorarea de 3,21% la legume și 
conserve de legume, de 3,74% la conservele din fructe și de 3,31% la zahăr, produse 
zaharoase și miere. La servicii, creșteri de prețuri importante s-au raportat la chirie — 
3,47%, apă, canal, salubritate - 4,19%, transport aerian - 21,12% și la servicii poștale - 
17,28%. 


Trăim pe datorie 


Rata anuală a inflației este așteptată să se mărească în debutul anului 2024, sub impactul 
majorării și introducerii unor taxe și impozite, și să descrească gradual în următoarele 
trimestre, dar să-și accelereze scăderea în 2025, coborând în interiorul intervalului țintei 
la finele orizontului prognozei, susține BNR. 


Tot de la BNR aflăm însă că trăim pe datorie. Astfel, în perioada ianuarie - decembrie 
2023, datoria externă totală a crescut cu 24.926 milioane euro, până la 168.812 milioane 
euro. Datoria externă pe termen lung a însumat 121.162 milioane euro la 31 decembrie 
2023 (71,8 la sută din totalul datoriei externe), în creștere cu 22,8 la sută față de 31 
decembrie 2022, iar datoria externă pe termen scurt a înregistrat la 31 decembrie 2023 
nivelul de 47.650 milioane euro (28,2 la sută din totalul datoriei externe), în creștere cu 
5,3 la sută față de 31 decembrie 2022. 

